
ΠΕΙΡΑΙΑΣ  29/09/2026, Α.Π: 105           
ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ
Θέμα: Σχετικά με τους/τις συναδέλφους των παράλληλων στηρίξεων και των τμημάτων ένταξης

Συνάδελφοι, συναδέλφισσες, 

Εκατοντάδες παραμένουν τα κενά εκπαιδευτικών Παράλληλης Στήριξης στον Πειραιά, παρά την τεράστια σημασία του θεσμού για την ουσιαστική συμμετοχή και συμπερίληψη των μαθητών/τριών με ειδικές εκπαιδευτικές ανάγκες στη σχολική ζωή. Αποτέλεσμα αυτής της κατάστασης είναι πολλοί μαθητές και μαθήτριες που χρήζουν και δικαιούνται υποστήριξης από τον θεσμό της Παράλληλης Στήριξης να τη στερούνται, ή να ανατίθεται η υποστήριξή τους στους εκπαιδευτικούς ΕΑΕ των Τμημάτων Ένταξης, εις βάρος των υπόλοιπων μαθητών που έχουν γνωμάτευση για φοίτηση και υποστήριξη από το Τμήμα Ένταξης. Το Τμήμα Ένταξης και η Παράλληλη Στήριξη αποτελούν διαφορετικούς θεσμούς, που ο καθένας εξυπηρετεί τον δικό του παιδαγωγικό ρόλο. Η αιτία για τις ελλείψεις εκπαιδευτικών είναι η πολιτική των περικοπών και της συρρίκνωσης της δημόσιας παιδείας, που συνεχίζεται αμείωτη και εντεινόμενη.
Σύμφωνα με τη φετινή εγκύκλιο λειτουργίας των δημοτικών σχολείων και των νηπιαγωγείων «Το τμήμα ένταξης και η παράλληλη στήριξη-συνεκπαίδευση παρέχονται ως ενισχυτικός και ενταξιακός θεσμός της μαθησιακής διαδικασίας και της παιδαγωγικής πράξης σε μαθητές/τριες με αναπηρία ή/και ειδικές εκπαιδευτικές ανάγκες που φοιτούν σε σχολεία της γενικής εκπαίδευσης, με στόχο την επίτευξη του μέγιστου βαθμού αυτονομίας τους τόσο σε μαθησιακό όσο και σε ψυχοκοινωνικό επίπεδο στο πλαίσιο της τάξης». Ως εκ τούτου, οι εκπαιδευτικοί της Παράλληλης Στήριξης και του Τμήματος Ένταξης δεν αποτελούν βοηθητικό προσωπικό, ούτε υπάρχουν για να εξυπηρετούν την  κάλυψη των έκτακτων αναγκών λειτουργίας του σχολείου, αλλά -μεταξύ άλλων- για να υποστηρίζουν συγκεκριμένους/ες μαθητές/τριες, να υλοποιούν το εξατομικευμένο εκπαιδευτικό πρόγραμμα και να συμβάλλουν στην ισότιμη συμμετοχή τους στην εκπαιδευτική διαδικασία.

Επιπλέον, σύμφωνα με το ΠΔ79/2017, σε περίπτωση έκτακτης απουσίας εκπαιδευτικού, ο τρόπος κάλυψης της απουσίας αποφασίζεται από τον Σύλλογο Διδασκόντων και καταγράφεται στο Βιβλίο Πράξεων του Συλλόγου Διδασκόντων. 
Εντολές, λοιπόν, και πιέσεις από διάφορα στελέχη εκπαίδευσης προς τους/τις εκπαιδευτικούς Παράλληλης Στήριξης ή Τμήματος Ένταξης να αναλαμβάνουν το τμήμα, επικαλούμενα ασαφείς διατάξεις και παραβλέποντας αντίστοιχη απόφαση του Συλλόγου Διδασκόντων, είναι παράτυπες και δεν μπορούν έχουν καμία ισχύ. Στην περίπτωση έκτακτης απουσίας  εκπαιδευτικού τμήματος, οι εκπαιδευτικοί ΕΑΕ συνεχίζουν κανονικά να παρέχουν την προβλεπόμενη υποστήριξη στους/στις μαθητές/τριες που έχουν αναλάβει, για τις ώρες που προβλέπονται στο πρόγραμμά τους. 
Διεκδικούμε την κάλυψη όλων των κενών στην Παράλληλη Στήριξη και έναν/μία εκπαιδευτικό για κάθε μαθητή/τρια που έχει ανάγκη και έγκριση υποστήριξης. 
Καμία μετατροπή της Παράλληλης Στήριξης και του Τμήματος Ένταξης σε «μπάλωμα» των προβλημάτων λειτουργίας του σχολείου. Υπερασπιζόμαστε τις συλλογικές μας αποφάσεις.

ΓΙΑ ΤΟ  Δ.Σ.

